  Анжелика Тихонова корреспондент Удмуртилэн кунлыкезлы 100 ар тырмон аре элькунын архивысь ньыль сюрслэсь трос ужкагазъёсты оцифровать карозы но поттозы. Со сярысь элькун тӧролэн но кивалтэтлэн пресс-службазы ивортэ. Элькун кивалтэтлэн тӧроезлэн Ярослав Семёновлэн верамезъя, Удмуртилэн историезъя ужкагазъёсты оцифровкалы но поттонлы 2019-тӥ арын дасяськыны кутскизы ини. Та дырлы ньыль сюрслэсь трос материалъёсты возьматонъя концепция кылдытэмын. Улосвыл кивалтэт бордын ужась архив ужъёсъя комитетлэн тӧроез Наталья Тойкина вань дасям ужкагазъёс нимысьтыз сайтын поттэмын луозы шуыса валэктӥз. Отын вить ёзэтэз луоз: «На пути к республике». Ёзэтэ 80-лэсь трос ужкагазъёс пырозы. Соос 1917-тӥ арысен туннэ нуналозь элькунлэн сюресэз сярысь вералозы. Отчы ик 1917-1921 аръёсы ӧтчамъёслэсь протоколъёссэс поттыны чаклало: удмурт калыклэсь ас кунлыксэ кылдытон пумысен вераськонъёсысен улосвыл кивалтэт ёзэсъёсты но управлениосты кылдытӥсь Вотской автономной областьлэн кенешезлэсь I областной учредительной ӧтчамзэ ортчытон дорозь. Озьы ик архивын ужасьёсын дасям видео презентация луоз. Со материалэз капчигес валаны луонлык сётоз. «Государство» ёзэтын улосвылэз люконъя, кунлык пусъёсъя, вылӥ тӧрлык ёзэсъёсъя ужкагазъёс но соослэн фондъёсысьтызы кык сюрслэсь трос ужкагазъёс интыяськозы. «Общество» ёзэт дышетонлы, лулчеберетлы, спортлы, ивортодэт вӧлмытонлы, мер огазеяськонъёслэн азинскемзылы сӥземын луоз. «Экономика» ёзэтэ бадӟым промышленной предприятиосъя, лэсьтӥськонъя, транспортъя, пӧртэм вакытъёсы: кулак карон, колхозъёс кылдытон, али дыре – гурт возёсэз азинтонъя ужкагазъёсты поттозы. «Опубликованные исторические источники» ёзэтэ Удмуртиысь каръёсъя вить бичетъёс но шаермылэн историезъя нимаз юанъёслы сӥзем тематической бичетъёс пырозы. Ватсаса газетъёсты но поттыны чаклало. Кылдытэм концепция улсын сайтлэн валтӥсь бамаз интерактивной карта поттыны чакласьком, со Удмуртилэсь историзэ сяна, котькуд ёрослэсь историзэ возьматоз. Соин валче муниципал кылдытэтъёслэсь ёросъёслэн историзыя ужкагазъёссэс кутыны малпаськом Наталья Тойкина, Удмуртиысь кивалтэт бордын ужась архив ужъёсъя комитетлэн тӧроезТодэ вайытом, комитет Удмуртилэн кунлыкезлы 100 ар тырмонлы эшшо одӥг ӵектос бордын ужа – «Доступная генеалогия». Отын ас выжыос сярысь ивортодэтэз шедьтыны луоз.  Нялтас вераса, 9-тӥ инвожое Архивъёслэн калыккуспо нуналзы вал. Элькунамы куинь кун но 30 муниципал архивъёс ужало. Отын оглом 280 адями тырше. Тодэ вайытом, Удмуртиын Быдӟым Атыкай ожын Вормонлы 75 ар тырмонлы фронтысь ужкагазъёсын архивез усьтӥзы.  Озьы ик лыдӟе: «Удмурт калыклэн кунлыкез: кутсконэз но туала вакытлэн куронъёсыз» Тегъёс: Мерлык Ижкар Удмуртия история Удмуртилэнкунлыкезлы100ар ЯрославСемёнов 100ар архив  